Denunciem... per discriminació, un mossèn i un bisbe de Segovia, per haver negat la comunió a diverses persones atenent al fet de ser homosexuals.

Això podria constituir una discriminació inconstitucional, ja que la nostra Constitució prohibeix establir diferències en els drets de les persones per raons de sexe, color, origen, economia... i menys encara per raons íntimes. No consta així, literalment, en la lletra de la Constitució, però sí que està en el seu esperit no privar a ningú dels seus drets si no és per una culpa, sinó per una manera de ser.

Així mateix la Declaració Universal de Drets Humans també prohibeix denegar drets a tota persona basant-se en aspectes íntims de la seva personalitat.

Per tot això, entenem que la privació d’un dret a causa d’una raó íntima de les persones afectades és un greuge injust. I ens semblaria bé que els poders de l’Estat protegissin els drets d’aquestes persones.